English Heritage

Elusen sy'n rheoli dros 400 o henebion, adeiladau a lleoedd hanesyddol yn Lloegr yw English Heritage. Mae'r rhain yn cynnwys safleoedd cynhanesyddol, maes brwydr, cestyll canoloesol, caerau Rhufeinig, safleoedd diwydiannol hanesyddol, adfeilion rhestredig, a phlasdai o bwys pensaernïol. Mae'n cyfateb i Cadw yng Nghymru a Historic Scotland yn yr Alban.

Ffurfiwyd English Heritage yn 1983 fel corff cyhoeddus anadrannol Llywodraeth y Deyrnas Unedig, o'r enw swyddogol "Historic Buildings and Monuments Commission for England". Fe'i crëwyd i gyfuno rolau sawl corff presennol a oedd yn gyfrifol am ddiogelu treftadaeth. Ym 1999, unodd y sefydliad â'r Royal Commission on the Historical Monuments of England a'r National Monuments Record.

Ar 1 Ebrill 2015, rhannwyd English Heritage yn ddwy ran: Historic England, a etifeddodd swyddogaethau rheoleiddio, statudol a diogelu'r hen sefydliad, a'r English Heritage Trust, busnes ac elusen a fyddai'n gweithredu'r eiddo hanesyddol, ac a fabwysadodd enw a logo gweithredu English Heritage. Rhoddodd y Llywodraeth grant o £80 miliwn i'r elusen newydd i'w sefydlu fel ymddiriedolaeth annibynnol, er bod yr eiddo hanesyddol yn parhau i fod ym mherchnogaeth y wladwriaeth.

Dolenni allanol


Categori:Archaeoleg Lloegr
Categori:Cadwraeth yn Lloegr
Categori:Sefydliadau Lloegr